钦定古今图书集成/理学汇编/文学典/第029卷 > 徐广
## 钦定古今图书集成/理学汇编/文学典/第029卷 > 徐广

按《宋书》本传，“广字野民，东莞姑幕人也。父藻，都水使
者。兄邈，太子前卫率。家世好学，至广尤精，百家数术，
无不研览。谢元为州，辟广从事西曹。又谯王司马恬
镇北参军。晋孝武帝以广博学，除为秘书郎，校书秘
阁，增置职僚，转员外散骑侍郎，领校书如故。隆安中，
尚书令王珣举为祠部郎。李太后薨，广议服曰：‘太皇
太后名位允正，体同皇极，理制备尽，情礼弥申。《阳秋》
之义，母以子贵，既称夫人，礼服从正。故《成风》显夫人
之号，僖公服三年之丧。子于父之所生，体尊义重。且
祖不厌孙，固宜遂服无屈，而缘情立制。若嫌明文不
存，则疑斯从重，谓应同于为祖母后齐衰三年，服从
其议’。”时会稽王世子元显录尚书，欲使百僚致敬，台
内使广立议，由是内外并执下官礼，广常为愧恨焉。
元显引为中军参军，迁领军长史。桓元辅政，以为大
将军文学祭酒。义熙初，高祖使撰军服仪注，乃除镇
军谘议参军，领记室，封乐成县五等侯，转员外散骑
常侍，领著作郎。二年，尚书奏曰：“臣闻左史述言，右官
书事，乘志显于晋、郑，《阳秋》著乎鲁史。自皇代有造，中
兴晋祀，道风帝典，焕乎史策。而太和以降，世历三朝，
元风圣迹，倏为畴古。臣等参详，宜敕著作郎徐广，撰
成国史。”诏曰：“先朝至德光被，未著方策，宜流风缅代，
永贻将来者也，便敕撰集。”六年，迁散骑常侍，又领徐
州大中正，转正员常侍。时有风雹为灾，广献书高祖
曰：“风雹变未必为灾，古之圣贤，辄惧而修己，所以兴
政化而隆德教也。尝忝服事，宿眷未忘，思竭尘露，率
诚于习。明公初建义旗，匡复宗社，神武应运，信宿平
夷。且恭谦俭约，虚心匪懈，来苏之化，功用若神。顷事
故既多，刑德并用，战功殷积，报叙难尽，万机繁凑，固
应难速。且小细烦密，群下多惧。又谷帛丰贱而民情
不劝，禁司互设而劫盗多有。诚由俗弊未易整，而望
深未易炳。追思义熙之始，如有不同。何者？好安愿逸，
万物之大趣；习旧骇新，凡识所不免。要当俯顺群情，
抑扬随俗，则朝野欢泰，具瞻允康矣。言无可采，愿矜
其愚款之志。”又转大司农，领著作郎，皆如故。十二年，
《晋纪》成，凡四十六卷，表上之。迁秘书监。初，桓元篡位，
安帝出宫，广陪列悲恸，哀动左右。及高祖受禅，恭帝
逊位，广又哀感，涕泗交流。谢晦见之，谓之曰：“徐公将
无小过？”广收泪答曰：“身与君不同。君佐命兴王，逢千
载嘉运，身世荷晋德，实眷恋故主。”因更歔欷。永初元
年，诏曰：“秘书监徐广学优行谨，历位恭肃，可中散大
夫。”广上表曰：“臣年时衰耄，朝敬永阙，端居都邑，徒增
替怠。臣坟墓在晋陵，臣又生长京口，恋旧怀远，每感
迟暮，心息道元。谬荷朝恩，忝宰此邑，乞相随之官，归
终桑梓。微志获申，殒没无恨。”许之，赠赐甚厚。性好读
书，老犹不倦。元嘉二年，卒，时年七十四。答礼问百馀
条，用于今世。广子豁，在《良吏传》。

按《南史》本传：“广未尝以产业为意，妻忿之，数以相让，
广终不改。如此数十年，家道日敝，遂与广离。”